દશરથ માંઝીના પાત્રને ઘોળીને પી ગયેલો નવાઝુદ્દીન હીરો કરતાં એક વિક્ટિમ વધારે લાગે છે અને એમાં જ તેની સફળતા છે. પોતાના સ્વમાન માટે જાગ્રત એવી પત્ની તરીકે રાધિકા આપ્ટે પર્ફેક્ટ છે. તેને જોઈને લાગે કે આવી સ્ત્રી માટે માંઝી પહાડનાં બે ફાડિયાં કરી નાખે એમાં નવાઈ નથી. જમીનદારના રોલમાં તિગ્માંશુ ધુલિયા અને તેમના જ પડછાયા જેવો અભિનેતા પંકજ ત્રિપાઠી, બન્ને પોતાનાં ‘ગૅન્ગ્સ ઑફ વાસેપુર’નાં જ પાત્રોનું રિપીટેશન કરે છે. અહીં માંઝીના પિતાનો રોલ કરનારા અદાકાર અશરફુલ હક થોડા સમય પહેલાં જ અવસાન પામ્યા છે. તેમની કદાચ આ છેલ્લી ફિલ્મ હશે. જે કારણસર લોકોને આ મૂવી ફિલ્મી લાગી છે એ લવ-સ્ટોરીનો ભાગ જો આવો કળાત્મક રીતે ન પેશ થયો હોત તો આ ફિલ્મ માંઝી પરની વધુ એક ડૉક્યુમેન્ટરી ફિલ્મ બનીને રહી જાત.